નીતિન ગડકરી ગઈ કાલે પ્રથમ વાર ઘાટકોપરમાં આવવાના હતા અને એ માટે ઘાટકોપરના કાર્યકરોએ તેમની આગતાસ્વાગતા માટે રાતદિવસ જોયા વગર મહેનત કરી હતી. તેઓ બીજેપીના ઘાટકોપર (ઈસ્ટ)ના વિધાનસભાના નૂતન કાર્યાલયનું ઉદ્ઘાટન કરવા માટે આવવાના હતા, પરંતુ તેમના હાલમાં ચાલી રહેલા ડાયેટિંગની કોઈ આડઅસર થવાને કારણે તેમને નાગપુર તેડવા ગયેલા કાર્યકરોએ નિરાશ વદને મુંબઈ પાછા આવવું પડ્યું હતું. ગઈ કાલે ઘાટકોપરમાં બીજેપીના કાર્યાલયના ઉદ્ઘાટનની સાથે બે નગરસેવકો ભાલચન્દ્ર શિરસાટ અને શોભા આશરના નગરસેવક કાર્ય અહેવાલનું લોકાર્પણ કરવાનો અને કાર્યકર્તા સંમેલનનો કાર્યક્રમ ઘાટકોપર (ઈસ્ટ)માં આવેલા રામજી આસર વિદ્યાલયના પટાંગણમાં રાખવામાં આવ્યો હતો. આ બધા જ કાર્યક્રમો પાછળનો હેતુ રાષ્ટ્રીય અધ્યક્ષની મહેમાનગતિ હતી. નીતિન ગડકરી ન આવતાં કાર્યકરોએ દસ દિવસથી કરેલી મહેનત પર પાણી ફરી વળ્યું હતું.